Up-646/16, U-I-133/16
Datum: 2018-11-12T00:00:00.000+01:00
ecli: ECLI:SI:USRS:2018:Up.646.16
vrsta: zakon															posamični akt
zadeva: ustavna pritožba															ocena ustavnosti in zakonitosti predpisov in drugih splošnih aktov
objavljeno: Neobjavljeno | 12.11.2018
dokument: US31681
akt: Ustavna pritožba zoper sklep Vrhovnega sodišča št. VIII Ips 90/2016 z dne 24. 5. 2016 v zvezi s sklepom Višjega delovnega in socialnega sodišča št. Psp 430/2015 z dne 28. 1. 2016 in sklepom Delovnega in socialnega sodišča v Ljubljani št. III Ps 1087/2014 z dne 21. 5. 2015 

Zakon o delovnih in socialnih sodiščih (Uradni list RS, št. 2/04 in 10/04 – popr.) (ZDSS-1), 2. in 3. odst. 82. čl.
resitev: zavrženje															zavrženje
izrek: Ustavna pritožba zoper sklep Vrhovnega sodišča št. VIII Ips 90/2016 z dne 24. 5. 2016 v zvezi s sklepom Višjega delovnega in socialnega sodišča št. Psp 430/2015 z dne 28. 1. 2016 in sklepom Delovnega in socialnega sodišča v Ljubljani št. III Ps 1087/2014 z dne 21. 5. 2015 se zavrže.

 

Pobuda za začetek postopka za oceno ustavnosti drugega in tretjega odstavka 82. člena Zakona o delovnih in socialnih sodiščih (Uradni list RS, št. 2/04 in 10/04 – popr.) se zavrže.
stavek: Ustavno sodišče zavrže nedovoljeno ustavno pritožbo.

 

Pobudnik nima pravnega interesa, če ne izkaže, da bi morebitna ugoditev pobudi privedla do izboljšanja njegovega pravnega položaja.
odlocitev: sklep
geslo: 1.5.51.2.1 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Zavrženje.
1.4.52.11- Ustavno sodstvo - Postopek - Procesne predpostavke v postopku ustavne pritožbe - Zadeve po 55.a členu ZUstS 
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
podlaga: Člen 55.a.2.1, 55.b.1.3, Zakon o Ustavnem sodišču [ZUstS]
vlagatelj: Tjaša Lavtižar, Radovljica
datum_vloge: 2016-08-03T22:00:00.000Z
datum_odlocitve: 2018-11-11T23:00:00.000Z

# U-I-133/16-5

# Up-646/16-7

# 12. 11. 2018

## SKLEP

Ustavno sodišče je v postopkih za preizkus pobude in ustavne pritožbe Tjaše Lavtižar, Radovljica, na seji 12. novembra 2018

### sklenilo:

**Ustavna pritožba zoper sklep Vrhovnega sodišča št. VIII Ips 90/2016 z dne 24. 5. 2016 v zvezi s sklepom Višjega delovnega in socialnega sodišča št. Psp 430/2015 z dne 28. 1. 2016 in sklepom Delovnega in socialnega sodišča v Ljubljani št. III Ps 1087/2014 z dne 21. 5. 2015 se zavrže.**

**Pobuda za začetek postopka za oceno ustavnosti drugega in tretjega odstavka 82. člena Zakona o delovnih in socialnih sodiščih (Uradni list RS, št. 2/04 in 10/04 – popr.) se zavrže.**

### OBRAZLOŽITEV

Pritožnica vlaga ustavno pritožbo zoper odločitev sodišč o zavrženju njene tožbe zaradi molka organa, s katero je zahtevala, da se ji prizna štipendija za študijsko leto 2012/2013 in da ji je tožena stranka iz tega naslova dolžna plačati znesek v višini 1.983,13 EUR z zakonskimi zamudnimi obrestmi. Zatrjuje kršitev pravic iz 2., 22., 23., 25., 50., 87., 125., 156., 158. in 160. člena Ustave.

Pritožnica hkrati z ustavno pritožbo vlaga pobudo za začetek postopka za oceno ustavnosti drugega in tretjega odstavka 82. člena Zakona o delovnih in socialnih sodiščih (v nadaljevanju ZDSS-1). Zatrjuje neskladje izpodbijanih določb z 2., 14., 23., 50., 153. in 158. členom Ustave.

Ustavno sodišče je ustavno pritožbo zavrglo, ker ni dovoljena (1. točka izreka).

Pobudo za začetek postopka za oceno ustavnosti in zakonitosti lahko da, kdor izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – uradno prečiščeno besedilo in 109/12 – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt, izdan za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.

Izpodbijani določbi ZDSS-1 ne učinkujeta neposredno. V takem primeru je pravni interes za pobudo za začetek postopka za oceno ustavnosti skladno s stališčem Ustavnega sodišča (sklep št. U-I-275/07 z dne 22. 11. 2007, Uradni list RS, št. 110/07, in OdlUS XVI, 82) podan, če pobudnik pod pogoji iz 50. do 60. člena ZUstS hkrati vloži tudi ustavno pritožbo zoper posamični akt, izdan na podlagi izpodbijanega predpisa. Pobudnica je svoj pravni interes za začetek postopka za oceno ustavnosti izpodbijanih določb utemeljevala z vloženo ustavno pritožbo, ki jo je Ustavno sodišče zavrglo. Glede na navedeno morebitna ugoditev pobudi na pravni položaj pobudnice ne bi mogla vplivati, kar pomeni, da pobudnica ne izkazuje pravnega interesa za začetek postopka za oceno ustavnosti izpodbijanih zakonskih določb. Zato je Ustavno sodišče njeno pobudo zavrglo (2. točka izreka).

Ustavno sodišče je sprejelo ta sklep na podlagi tretje alineje prvega odstavka 55.b člena v zvezi s prvo alinejo drugega odstavka 55.a člena in tretjega odstavka 25. člena ZUstS v sestavi: predsednica dr. Jadranka Sovdat ter sodnice in sodniki dr. Matej Accetto, dr. Dunja Jadek Pensa, DDr. Klemen Jaklič, dr. Rajko Knez, dr. Etelka Korpič – Horvat, dr. Špelca Mežnar, dr. Marijan Pavčnik in Marko Šorli. Sklep je sprejelo soglasno.

dr. Jadranka Sovdat

Predsednica